CELEX: 62011TN0228
Language: sk
Date: 2011-04-26 00:00:00
Title: Vec T-228/11 P: Odvolanie podané 26. apríla 2011 : Florence Barbin proti rozsudku Súdu pre verejnú službu z  15. februára 2011 vo veci F-68/09, Barbin/Parlament

16.7.2011   
            
            
               SK
            
            
               Úradný vestník Európskej únie
            
            
               C 211/26
            
         Odvolanie podané 26. apríla 2011: Florence Barbin proti rozsudku Súdu pre verejnú službu z 15. februára 2011 vo veci F-68/09, Barbin/Parlament
   (Vec T-228/11 P)
   2011/C 211/56
   Jazyk konania: francúzština
   
      Účastníci konania
   
   
      Odvolateľka: Florence Barbin (Luxemburg, Luxembursko) (v zastúpení: S. Orlandi, A. Coolen, J.-N. Louis, É. Marchal, D. Abreu Caldas, advokáti)
   
      Ďalší účastník konania: Európsky parlament
   
      Návrhy
   
   Odvolateľka navrhuje, aby Všeobecný súd:
   
               —
            
            
               zrušil rozsudok Súdu pre verejnú službu vydaný 15. februára 2011 (vec F-68/09, Barbin/Parlament), ktorým bola zamietnutá žaloba odvolateľky,
            
         
               —
            
            
               formou nového rozhodnutia zrušil rozhodnutie z 10. novembra 2008 o nepovýšení odvolateľky do platovej triedy AD12 v rámci povyšovania za rok 2006,
            
         
               —
            
            
               zaviazal Európsky parlament na náhradu trov konania.
            
         
      Odvolacie dôvody a hlavné tvrdenia
   
   Odvolateľka sa týmto odvolaním domáha zrušenia rozsudku Súdu pre verejnú službu z 15. februára 2011, vydaného vo veci F-68/09, Barbin/Parlament, ktorým Súd pre verejnú službu zamietol jej žalobu, ktorej predmetom bolo zrušenie rozhodnutia Európskeho parlamentu z 10. novembra 2008 o nepovýšení odvolateľky do platovej triedy AD12 v rámci povyšovania za rok 2006.
   Na podporu svojho odvolania odvolateľka uvádza dva dôvody, založené na:
   
               —
            
            
               nesprávnom právnom posúdení, keďže Súd pre verejnú službu sa nesprávne domnieval, že Európsky parlament sa nedopustil zjavne nesprávneho posúdenia, keď rozhodol na jednej strane, že Európsky parlament nie je povinný dodržiavať vnútorné pravidlá týkajúce sa hodnotenia a povyšovania, a na druhej strane, že mohol oprávnene povýšiť úradníkov, ktorí mali menej bodov za zásluhy ako odvolateľka na základe dôvodov, ktoré porušujú systém porovnania zásluh úradníkov, ktorí môžu byť povýšení, tak ako bol zavedený rozhodnutiami kancelárie a generálneho tajomníka Európskeho parlamentu,
            
         
               —
            
            
               porušení zásady rovnosti zaobchádzania, ako aj povinnosti Európskeho parlamentu predložiť dôkaz o neexistencii akejkoľvek diskriminácie voči odvolateľke z dôvodu výkonu jej práva na rodičovskú dovolenku.